b"\n_START_ARTICLE_\nPot kulturne dedi\xc5\xa1\xc4\x8dine\n_START_PARAGRAPH_\nPot kulturne dedi\xc5\xa1\xc4\x8dine je pohodni\xc5\xa1ka pe\xc5\xa1pot, ki poteka po vaseh v Ob\xc4\x8dini \xc5\xbdirovnica, kjer stojijo rojstne hi\xc5\xa1e Matije \xc4\x8copa, Frana Sale\xc5\xa1kega Fin\xc5\xbegarja, Janeza Jalna, Franceta Pre\xc5\xa1erna ter \xc4\x8debelnjak Antona Jan\xc5\xa1e. Pot se za\xc4\x8dne v \xc5\xbdirovnici, kon\xc4\x8da pa v Vrbi. Dolga je dobrih osem kilometrov, pohodnik pa jo prehodi v dveh oziroma v \xc5\xa1tirih urah, \xc4\x8de si ogleda \xc5\xa1e notranjosti hi\xc5\xa1 omenjenih literatov. Tradicionalen pohod je organiziran osmega februarja. V letu 2013 so pot tudi celostno uredili, vklju\xc4\x8dena pa je tudi v \xc5\xa1ir\xc5\xa1i projekt Slovenska pisateljska pot._NEWLINE_De\xc5\xbeela kranjska_NEWLINE__NEWLINE_nima lep\xc5\xa1' ga kraja,_NEWLINE__NEWLINE_ko je z okol'\xc5\xa1\xc4\x8d'no ta,_NEWLINE__NEWLINE_podoba raja._NEWLINE__NEWLINE_(France Pre\xc5\xa1eren, Krst pri Savici)\n_START_SECTION_\nOpis poti\n_START_PARAGRAPH_\nPot kulturne dedi\xc5\xa1\xc4\x8dine se za\xc4\x8dne v \xc5\xbdirovnici, natan\xc4\x8dneje pri rojstni hi\xc5\xa1i Matije \xc4\x8copa. Nadaljuje se skozi vas Selo pri \xc5\xbdirovnici, rojstno vas Jo\xc5\xbeefa \xc5\xbdemlje. Naslednji postanek je pred osnovno \xc5\xa1olo v Zabreznici, kjer si popotniki ogledajo Alejo slavnih mo\xc5\xbe, ki jo sestavljajo doprsni kipi Franceta Pre\xc5\xa1erna, Matije \xc4\x8copa, Frana Sale\xc5\xa1kega Fin\xc5\xbegarja, Janeza Jalna ter Antona Jan\xc5\xa1e. Doprsne kipe so oblikovali kiparji Zdenko Kalin, Jaka Torkar in Bojan Kunaver. V vasi Breznica stoji \xc4\x8debelnjak Antona Jan\xc5\xa1e. Od tod pot vodi do rojstne hi\xc5\xa1e pisatelja Frana Sale\xc5\xa1kega Fin\xc5\xbegarja v Doslov\xc4\x8dah. Skozi Smoku\xc4\x8d, rojstno vas prvega pre\xc5\xa1ernoslovca Toma Zupana, pohodniki prispejo do Rodin, kjer si ogledajo rojstno hi\xc5\xa1o Janeza Jalna in cerkev svetega Klemena. Zadnja postaja je vas Vrba, kjer se je rodil najve\xc4\x8dji slovenski pesnik France Pre\xc5\xa1eren. Poleg njegove rojstne hi\xc5\xa1e tu stojita \xc5\xa1e cerkev svetega Marka, ki jo pesnik omenja v Sonetjih nesre\xc4\x8de ter stara va\xc5\xa1ka lipa, ki je spomenik dr\xc5\xbeavnega pomena."